Kompliet il-kumpilazzjoni ta’ evidenza kontra l-uffiċjal tal-Fondazzjoni għall-Iskejjel ta’ Għada (FTS), Edward Caruana akkużat b’tixhim, abbuż ta’ poter u frodi Dalgħodu kompliet il-kumpilazzjoni ta’ evidenza kontra l-uffiċjal tal-Fondazzjoni għall-Iskejjel ta’ Għada (FTS), Edward Caruana hekk kif il-Qorti semgħet ix-xhieda tal-ħaddiema u anke tal-eks Segretarju Permanenti fi ħdan il-Ministeru tal-Edukazzjoni, Joseph Caruana, li jiġi ħu l-akkużat. Tul is-smigħ tal-lum irriżulta li l-amministrazzjoni tal-FTS kienet taf li ċekkijiet għall-pagamenti ta’ kuntratturi tal-Fondazzjoni kienu qed jingħataw lil Edward Caruana. Caruana qed ikun akkużat fost oħrajn b’tixhim, abbuż ta’ poter u frodi fiż-żmien li kien uffiċjali fil-Fondazzjoni. Qed ikun akkużat li rċieva flus mingħand kuntratturi bil-għan li jħaffef il-proċess, biex l-istess kuntratturi jirċievu ħlas li kellha tagħtihom il-Fondazzjoni. Impjegat tal-Fondazzjoni, Brian Giorgio, li mill-2007 kien qed jaħdem bħala ‘ accounts executive ’ kien intalab minn Caruana stess biex iċ-ċekkijiet jibda jgħaddihom lilu. “Kien talab li jingħata ċ-ċekkijiet biex ikun jista’ jikkordina aħjar xogħlu,” saħaq Giorgio. “Ma kinitx talba tas-soltu u jien kont infurmajt liċ-Chief Finance Officer (CFO) Chris Pullicino.” Kompla jixhed u jgħid li sa fejn jaf, Pullicino kien informa lill-Kap Eżekuttiv Anthony Muscat. “Kienu qaluli li nista’ ngħaddi ċ-ċekkijiet lil Caruana,” kompla Giorgio. Spjega kif normalment, meta ċ-ċekkijiet kienu jkunu lesti, min ikollu ħlas dovut kien ikun infurmat u kien jiġbor hu stess iċ-ċekkijiet u jagħti lura l-irċevuta tal-VAT. Meta kienet tingħata l-irċevuta, il-kuntrattur kienu jirreġistra t-tranżazzjoni u kien jiffirma reġistru biex jikkonferma li ċ-ċekk kien inġabar. Saħaq li Caruana kien qed jiġbor l-irċevuti huwa stess. Intant, l-eks Segretarju Parmanenti tal-Ministeru u ħu l-akkużat, Joseph Caruana, qal li kien bagħat ittra lill-Kummissarju tal-Pulizija, dak iż-żmien Michael Cassar, fit-18 ta’ April tal-2015, meta ħareġ l-ewwel rapport fuq is- Sunday Times of Malta. Qal li kien talab lill-Kummissarju biex jinvestiga l-allegazzjonijet. Caruana saħaq li kien reġa’ kiteb lill-Kummissarju, iħeġġu biex jinvestiga, wara li aktar artikli dehru fuq l-istess ġurnal u anke fuq in-Nazzjon. Spjega kif fit-28 ta’ April, kien ġie interrogat mill-Ispettur Rennie Stivala u minn dak iż-żmien il-każ kien f'idejn il-Pulizija. Il-każ ikompli.